เร่งเครื่องพัฒนาเกษตรกรรมยั่งยืนในเมือง วางกลไกขับเคลื่อนทั่วไทย
นายอลงกรณ์ พลบุตร ที่ปรึกษารัฐมนตรีว่าการกระทรวงเกษตรและสหกรณ์ ในฐานะประธานคณะกรรมการบริหารโครงการการพัฒนาเกษตรกรรมยั่งยืนในเมือง (Sustainable Urban Agriculture Development Project : SUAD Project) เปิดเผยหลังเป็นประธานการประชุมแนวทางการดำเนินงานโครงการการพัฒนาเกษตรกรรมยั่งยืนในเมืองระดับเขตและระดับจังหวัดทั่วประเทศ ผ่านระบบการประชุมทางไกลออนไลน์ ว่า เนื่องจากในปี 2562 ประเทศไทยมีประชากรในเมืองมากกว่าในชนบทเป็นครั้งแรกสะท้อนถึงการขยายตัวของเมือง และชุมชนเมืองมีการผลิตอาหารได้ไม่ถึง 10% เป็นเหตุผลสำคัญที่กระทรวงเกษตรและสหกรณ์ในยุคปัจจุบันต้องเร่งขับเคลื่อนพัฒนาการเกษตรในเมือง (Urban Agriculture) โดยเฉพาะในสถานการณ์การแพร่ระบาดของโควิด-19 และยุคต่อไป ที่ต้องให้ความสำคัญระบบนิเวศเมืองเรื่องสุขภาพคนและคุณภาพเมือง การขับเคลื่อนต้องขับเคลื่อนการพัฒนาระบบเกษตรกรรมยั่งยืนในเมืองต้องควบคู่กับเกษตรในชนบท จึงได้มอบนโยบายให้ดำเนินการโครงการการพัฒนาเกษตรกรรมยั่งยืนในเมือง ร่วมกับภาคีเครือข่ายต่างๆ มีวัตถุประสงค์ 6 ประการ ได้แก่ การพัฒนาเกษตรกรรมยั่งยืนในเมือง การเพิ่มพื้นที่สีเขียว การลด PM 2.5 และลดก๊าซเรือนกระจก การเพิ่มคุณภาพอากาศ การอัพเกรดคุณภาพชีวิตของประชาชน การสร้างเศรษฐกิจสีเขียว ซึ่งสอดรับกับเป้าหมายการพัฒนาที่ยั่งยืน ของสหประชาชาติ ในการรับมือต่อการเปลี่ยนแปลงของภูมิอากาศของโลกที่ปรึกษารัฐมนตรีว่าการกระทรวงเกษตรและสหกรณ์ กล่าวอีกว่า ในเขตเมืองของแต่ละจังหวัดสามารถจัดทำสวนเกษตรในบ้าน ในชุมชน หรือพื้นที่สาธารณะแบบสวนขนาดเล็กเช่น สวนครัว สวนสมุนไพร สวนผัก หรือในพื้นที่สาธารณะต่างๆ หรือการสร้างสวนป่าขนาดเล็ก แนววนเกษตร เช่น ในกรุงโตเกียว ในมหานครลอนดอนและในสิงคโปร์ ก็ทำสวนป่าสีเขียวในป่าคอนกรีต รวมทั้งต้องมีตลาดเกษตรในเมือง (Farmer Market) เพื่อจำหน่ายผลผลิตเกษตรในชุมชนเมืองด้วย เป็นการพัฒนาเศรษฐกิจพร้อมกับยกระดับคุณภาพเมืองคุณภาพขีวิตของประชาชน